
הוועדה המיוחדת לדיון בהצ"ח הרשות הממשלתית להתחדשות עירונית
04/11/2015

הכנסת העשרים
מושב שני
<פרוטוקול מס' 17>
מישיבת הוועדה המיוחדת לדיון בהצ"ח הרשות הממשלתית להתחדשות עירונית
יום רביעי, כ"ב בחשון התשע"ו (04 בנובמבר 2015), שעה 16:00
<סדר היום:>
<פרק ח' (הקמת רשות החשמל) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
נכחו:

<חברי הוועדה:> 
אלי כהן – היו"ר
דוד ביטן

יואב בן צור

יוסף ג'בארין

אורלי לוי אבקסיס

אורי מקלב

רועי פולקמן

עיסאווי פריג'

יואב קיש

חברי הכנסת:

תמר זנדברג

מנו טרכטנברג
<מוזמנים:> 
	אהוד אדירי
	–
	סגן הממונה על התקציבים, משרד האוצר

	שניר ניב
	–
	רפרנט אנרגיה באג"ת, משרד האוצר

	אפרת נחלון
	–
	עו"ד בלשכה המשפטית, משרד האוצר

	עדנה הראל פישר
	–
	ראש תחום ייעוץ וחקיקה, משרד המשפטים

	שאול מרידור
	–
	מנכ''ל משרד התשתיות הלאומיות, האנרגיה והמים

	נעה ליטמנוביץ'
	–
	יועצת מנכ''ל, משרד התשתיות הלאומיות, האנרגיה והמים

	דרורה ליפשיץ
	–
	היועצת המשפטית, משרד התשתיות הלאומיות, האנרגיה והמים

	שלום מקונן
	–
	יועץ מקצועי לשר, משרד התשתיות הלאומיות, האנרגיה והמים

	קרן וול
	–
	לשכה משפטית, המשרד להגנת הסביבה

	תמר עדיאל זכאי
	–
	משפטנית, רשות החשמל

	עודד אגמון 
	–
	רשות החשמל

	יעל נבו
	–
	היועצת המשפטית, חברת חשמל לישראל בע"מ

	איתן פרנס
	–
	מנכ"ל איגוד חברות אנרגיה ירוקה לישראל

	ארנון פנץ
	–
	סמנכל, איגוד חברות אנרגיה ירוקה לישראל

	נתנאל היימן
	–
	התאחדות התעשיינים

	חן אגא
	–
	לוביסטית (פרילוג)

	אורלי בן שמאי
	–
	לוביסטית, מייצגת את חברת החשמל


<ייעוץ משפטי: >
אתי בנדלר
<מנהל/ת הוועדה:>
אריאלה מלכה
<רישום פרלמנטרי:>
יפה קרינצה
<פרק ח' (הקמת רשות החשמל) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015 – בקשה לדיון מחדש>
<היו"ר אלי כהן:>
שלום, אני מתכבד לפתוח את הישיבה. חברת הכנסת לוי אבקסיס, התכנסנו כאן כולם לכבודך, גברתי. 

<אורלי לוי אבקסיס (ישראל ביתנו):>
לכבוד הרביזיה. 

<היו"ר אלי כהן:>
לכבוד הרביזיה. הרביזיה לבקשתך. נפתח את הדיון, אבל - - - 

<אתי בנדלר:>
רגע, אדוני. אני מבקשת, ברשותך, כמה מילים. 

<היו"ר אלי כהן:>
בבקשה, גברתי. 

<אתי בנדלר:>
לאחר שהסתיימה ישיבת הוועדה היו אליי מספר פניות כדי לראות אם יש הבנה בקשר למה החליטה הוועדה במספר נושאים. אני מבקשת לומר מה אני הבנתי כי, כפי שאמרתי, את הנוסח אני צריכה עוד לעבד כי יש לדעתי הרבה מאוד בעיות בנוסח. אני מבקשת לקבל את אישור הוועדה לכך שאכן הבנתי נכונה. 

<היו"ר אלי כהן:>
ברור. בבקשה. 

<אתי בנדלר:>
נושא ראשון היה בקשר לרישיונות חלוקה בהיקף העולה על 10%.

<היו"ר אלי כהן:>
חבר הכנסת ביטן, אני חושב שזה מתייחס לנקודה שאתה מדבר עליה. 

<דוד ביטן (הליכוד):>
שלא עולה על 10% - שאי אפשר יותר מ-10%.

<אתי בנדלר:>
כל רישיונות החלוקה שיינתנו, לאחר שניתנו כבר רישיונות חלוקה בהיקף של 10% מהצריכה במשק, טעונים אישור השר. 
<היו"ר אלי כהן:>
כלומר, מעבר ל-10% הרשות תצטרך לפנות לשר. כאן חשוב לי להגיד מילה, כי זה תיקון של חבר הכנסת פרופ' יוסי יונה, ואני מניח שגם חברת הכנסת לוי אבקסיס. אמרנו כאן בצורה פשוטה: תחום החלוקה הוא מונופול, ואין לנו כוונה לקחת את המונופול הממשלתי ולהעביר אותו למונופולים מקומיים או, חס וחלילה, למונופולים פרטיים. 

<יוסי יונה (המחנה הציוני):>
אבל בוא נברר את הנקודה הזאת מבחינה עניינית, כי אני רואה שאתה ענייני. כל הכבוד, זה יפה. 

<קריאה:>
הוא בסדר. 

<יוסי יונה (המחנה הציוני):>
מאה אחוז, באמת. אמרתי את זה, חס וחלילה, בלי אירוניה ובלי ציניות. הנקודה שגם דוד מעלה כהערת ביניים - הכוונה נכונה, הרציונל נכון, אבל אני שואל: האם המעבר הזה דווקא להפקיד בסמכותו של אדם אחד, אין סכנה של קשרים? 
<דוד ביטן (הליכוד):>
הוא נתון לביקורת שיפוטית. זו לא הבעיה. 

<היו"ר אלי כהן:>
חבר הכנסת יונה, אתה מעלה נקודה נכונה. אני חושב שמה שעשתה כאן הוועדה הוא דבר חריג – היא קבעה מעין מדיניות. אמרנו במסגרת החוק שהמקסימום זה 10%. כלומר, אם מישהו ירצה לשנות את זה, זה יעמוד לנגד עיניו כתמרור אזהרה גדול מאוד. 

<דוד ביטן (הליכוד):>
השר צריך לחתום בעצמו, נכון?
<היו"ר אלי כהן:>
ברור. 

<דוד ביטן (הליכוד):>
אז אני הולך עם פרופ' יונה בעניין הזה - לתת לשר סמכות, אבל גם את הסמכות הזאת להגביל באחוז מסוים. אחרת, לפי המספר הזה, הוא יכול לחתום גם על 100%.
<היו"ר אלי כהן:>
זה כבר נושא חדש. 
<אתי בנדלר:>
אני עכשיו בשלב של הבהרה. לא - - -

<היו"ר אלי כהן:>
בנוסחים. מכיוון שבלהט החקיקה ועל רקע מגבלת לוח הזמנים, מכיוון שמישהו יכול היה להבין יותר מ-10% או פחות מ-10%, אז אנחנו מבהירים. 

<אתי בנדלר:>
כי הנוסח לא היה ברור. 

<היו"ר אלי כהן:>
הבהירה היועצת המשפטית שהמקסימום שניתן לתת זה 10%, על-ידי רשות החשמל. 
<דוד ביטן (הליכוד):>
אבל אם השר יכול לתת עוד 90%, אז מה עשינו פה?

<אורלי לוי אבקסיס (ישראל ביתנו):>
אבל אני חושבת שאפשר לתקן מבחינה חוקית. אנחנו במסגרת הרביזיה. 
<היו"ר אלי כהן:>
אנחנו לא קובעים את המדיניות הממשלתית. 

<דוד ביטן (הליכוד):>
לא, זה נוגד את הרציונל שלך. 

<היו"ר אלי כהן:>
אני חושב שהתיקון של הוועדה היה תיקון חשוב מאוד, תיקון ששם תמרור אזהרה. שונאים ומדברים נגד המונופולים, אבל בנושא של חברת חשמל ברור שאין כוונה לקחת מונופול טבעי ולהעביר למונופולים קטנים או למונופול פרטי. 

<אורלי לוי אבקסיס (ישראל ביתנו):>
אבל הוא גם רוצה להגביל את זה בגג, לשים תקרה. אנחנו בעד. 
<היו"ר אלי כהן:>
זה נושא חדש. אנחנו לא דנים בנושאים חדשים. 
<אורלי לוי אבקסיס (ישראל ביתנו):>
אבל אנחנו במסגרת הרביזיה. 

<אתי בנדלר:>
אם הבקשה שלך תתקבל, תעלי את זה. 

<היו"ר אלי כהן:>
מה, נקבע לו 40%, חבר הכנסת ביטן? יש שר, יש ממשלה בישראל. 

<דוד ביטן (הליכוד):>
זה לא נושא חדש, זה במסגרת הדיון. אתה רוצה לתת לשר אפשרות עד 100%?

<היו"ר אלי כהן:>
יש שר, יש מדיניות, יש ממשלה. בואו נבין, חברים: החוק שלנו לא עוסק במדיניות השר. אנחנו עוסקים בחוק הזה ברשות החשמל, ומכיוון שרשות החשמל, אנחנו רוצים שתהיה עצמאית וניתנה לה גם אפשרות לתת רישיונות ייצור, חלוקה וקביעת תעריפים, אז רצינו גם לקבוע לרשות החשמל - שבה אנחנו דנים היום – שבאופן עקרוני, לפי נוסח החוק ערב התיקון, יכלה לתת לכאורה 100% - - - 
<דוד ביטן (הליכוד):>
אלי, התיקון שעשינו הוא בסדר גמור, הוא מכובד ואין בעיה. הבעיה היא אחרת, אתה סותר את עצמך. מצד אחד אתה אומר שהסיבה שאנחנו עושים את התיקון הזה היא שאנחנו לא רוצים שמשאבים של ישראל ילכו לגורם פרטי. עכשיו אתה אומר: כן, אבל אנחנו לא מתעסקים במדיניות השר, לאפשר לו לתת יותר. בעניין הזה הגבלנו בגלל שאנחנו לא רוצים שזה יזוז הלאה. זה לא משנה אם השר עושה את זה או הרשות עושה את זה. מה זה משנה מי עושה את זה? זה בכלל לא רלוונטי. 
<אתי בנדלר:>
זה לא נדון מעולם בישיבות הוועדה – סמכות השר בעניין הזה. 

<דוד ביטן (הליכוד):>
לא נכון, הגשתי רביזיה גם על הנוסח, שהיתה בו איזושהי טעות - - - 

<היו"ר אלי כהן:>
אז אני אומר ש-10% הובהר. 

<דוד ביטן (הליכוד):>
ועכשיו, כשדיברתי, חשבתי גם על זה. 

<אתי בנדלר:>
אבל זה לא נדון בשום שלב בישיבות הוועדה, להגביל את סמכותו של השר. 
<יוסי יונה (המחנה הציוני):>
את צודקת שעכשיו העלו נושא שחורג מעבר לדיון - - - 

<דוד ביטן (הליכוד):>
למרות שזה נוגד את הרציו שלך.  

<היו"ר אלי כהן:>
אני חושב שהרציו שלי היה שמכיוון שאנחנו דנים ברשות החשמל, מכיוון שנוסח החוק המקורי יכול היה לייצר מצב שבו רשות החשמל מחלקת 100% - היא לא היתה צריכה את אישור השר - אז אמרנו שני דברים: 1. יש מגבלה של 10%.
<יוסי יונה (המחנה הציוני):>
אז למה לא להגיד 10% ולסגור את הסיפור?

<אתי בנדלר:>
כי זה לא עלה בשום שלב בדיוני הוועדה. 
<יוסי יונה (המחנה הציוני):>
אתי, אני מקבל את הטיעון שלך, אבל אני חושב שהוא טיעון פרוצדורלי. 

<אתי בנדלר:>
חבר הכנסת יונה, אני מבהירה. תהיה תיכף בקשה לדיון מחדש, אם הבקשה תתקבל - תעלו את זה. כרגע אני אומרת מה הבנתי, ואני חושבת שהבנתי נכון את החלטות הוועדה ולכן אני שמה את זה על השולחן בצורה הכי ברורה, שזה מה שאני הולכת לנסח. אם תתקבל בקשה לדיון מחדש תדונו. זה נושא אחד. 
<היו"ר אלי כהן:>
בסדר גמור. חברים, עניין ההבהרה הראשון, כפי שהוצג על-ידי היועצת המשפטית: יובהר שזה עד 10%. נושא שני בבקשה. 
<דוד ביטן (הליכוד):>
ברור. זה מה שהיה גם ברביזיה שלי.

<היו"ר אלי כהן:>
אבל אתה ביקשת להעיר שהיה רשום "עד", "פחות".

<דוד ביטן (הליכוד):>
בהסתייגות שלי זה היה עד 10%. אני לא יודע מאיפה הבאת פתאום יותר. זו טעות, בלי קשר. זאת אומרת, מה שהערתי עכשיו אי אפשר להעלות ברביזיה?

<אתי בנדלר:>
אם אתה רוצה בקשה לדיון מחדש בסעיף הזה - בסדר. אני פשוט לא יודעת מתי נגמור, אם כך, את הטיפול בהצעת החוק כי אני מניחה שהמדינה תצטרך לגבש את עמדתה בעניין ולשמוע את עמדת השר, כי זה מעולם לא עלה לדיון - להגביל את סמכותו של השר לחלק רישיונות. 

<היו"ר אלי כהן:>
אוקיי. נקודה שניה, גברתי. 

<אתי בנדלר:>
נקודה שניה היתה לעניין החברה המזרח ירושלמית, בעקבות הצעתו של חבר הכנסת טיבי. בוועדה דובר על כך שהחברה היא בעלת רישיון, לפי סעיפים 60(ד)(12), וניתן יהיה להאריך. התעורר ספק אם אכן היא בעלת רישיון היום, לכן אנסח את זה בצורה כזאת שיהיה ברור שלחברה המזרח ירושלמית ניתן יהיה לתת או להאריך, לפי המצב המשפטי, עד 2021. 

<היו"ר אלי כהן:>
תודה, גברתי. הנקודה הובהרה. הנושא השלישי. 

<אתי בנדלר:>
הנושא השלישי: יש הוראות מעבר, שדנו בהן ארוכות. הוראת המעבר המתייחסת להפסקת כהונתם של חברי מליאת הרשות לשירותים ציבוריים – חשמל, מה שנקבע זה שהכהונה שלהם תיפסק ב-31 בדצמבר 2015. לי זה היה ברור, אבל מכיוון שמישהו שאל, הכהונה הזאת, כמובן, כוללת גם את הכהונה של יושב-ראש הרשות שמכהן גם כמנהל. זאת אומרת, גם הכהונה הזאת – ברור שהיא בין חברי הרשות, ולכן הכהונה נפסקת. 
הסעיף שהוסף, לגבי הבטחת מעמדם של העובדים שיעברו מהרשות לשירותים ציבוריים – חשמל או ממינהל החשמל לרשות החדשה, חלה רק על העובדים שהיו כפופים ליושב-ראש ולמנהל ולא - - -  

<אורלי לוי אבקסיס (ישראל ביתנו):>
לא לאלה עם החוזים?

<אתי בנדלר:>
בוודאי שכן, אבל לא ליושב-ראש ולמנהל עצמו. אלה הבהרות שרציתי לומר שאביא לידי ביטוי לנוסח. 

<אהוד אדירי:>
חידוד. את אומרת שזה לא חל על המנהל והיו"ר – זאת הכוונה. 

<אתי בנדלר:>
זה לא חל על המנהל והיו"ר או היו"ר שהוא גם מנהל, אלא רק על העובדים הכפופים לו. 

<היו"ר אלי כהן:>
אודי, אני חושב שהנושא הובהר. אני חושב שההבהרות של היועצת המשפטית ברורות. אני מודה לך, משום שזו היתה בהחלט רוח הוועדה. 

<אתי בנדלר:>
עכשיו יש בקשה לדיון מחדש. הבקשה לדיון מחדש מתנהלת תמיד בשלב אחד או בשניים. קודם כול מצביעים על עצם הבקשה לדיון מחדש. אם הבקשה נדחית – זה סוף פסוק; אם הבקשה מתקבלת – אז מתחילים לדון מחדש בכל הסעיפים, כי אני מבינה שהבקשה לדיון מחדש היא על כל סעיפי החוק. 

<היו"ר אלי כהן:>
מי בעד הצעתה של חברת הכנסת לוי אבקסיס לדון מחדש בכל סעיפי החוק? מי נגד?

הצבעה

בעד – 5
נגד – 6
הבקשה לרביזיה לא נתקבלה. 
<היו"ר אלי כהן:>
תודה רבה, הבקשה נדחתה ברוב של שישה מול חמישה. שיהיה לנו בהצלחה ורשות חשמל מוצלחת. תודה רבה, הישיבה נעולה. 
<הישיבה ננעלה בשעה 16:31.>

